  ИА «Удмуртия» Анжелика Тихонова корреспондент Пичи Пургаын 2022-тӥ арын ёросын ортчоно «Гербер» элькун шулдыръяськонлэн пуштросэз сярысь кенешизы. Ужрадэ лулчеберетъя юртъёсын, дышетон удысын, лыдӟетъюртын ужасьёс но Ижкарысь ӧнерчиос пыриськизы. Со сярысь ивортодэтъя «Удмуртия» агентстволэн корреспондентэзлы Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Надежда Степанова вераз. Туэ шулдыръяськон удмуртъёслэн ог-огзылы юрттыса, веме карыса ужан сямзылы сӥземын луоз. Со сям-йылолэз валтӥсь сцена вылысен данъялозы. Сыӵе ӵектонэн ужрадлэн валтӥсь режиссёрез Павел Поздеев потӥз. « Кенешимы, куд-ог азбаръёсамы но вемеез возьматыны тыршом шуыса. Веме – со корка ӝутонын гинэ ӧвӧл ук. Али озьыгес вемеез шӧдӥськом. Нош татын кубиста сылалтон вемеез но одӥгаз азбарамы возьматыны мед быгатом, шорт миськон вемеез но. Озьы, со милям аспӧртэм сямъёсъя квест луоз » Надежда Степанова, Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Гербер ортчон инты доры бусы капка пуктозы. Отӥ вань куноос бадӟым гуртэ выжозы но Пурга ураме сюрозы. Отын шулдыръяськонлэн нырысетӥ люкетэз – Гершыд юмшан – луоз. « Ми татын "Пурга – удмуртлыклэн кӧкыез" шуиськом ке, Гербер бусые пыремзы бере ик мед шӧдозы сое шуыса, вашкалаослэсь Гершыдзэс но возьматэммы потэ. Азьло со трос нуналъёс ортче вал, Гершыд юмшан луэ вал, собере Гербер бусые мыно вал » Надежда Степанова, Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Пурга урамын азбаръёс луозы, отын ёросысь вань гуртъёслэсь аспӧртэмлыксэс возьматозы. Со сяна, ёросысь туннэ нуналлы тодмо 20 пӧртэм воршудъёсын тодматозы. Котькудӥзлэсь куншетсэ но пуссэ дасялозы. Бӧрысь воршудъёслэн парадзы луоз. Отчы мукет ёросъёсысь вуэмъёс но пыриськозы шуыса чаклало. « Туала вакытэ воршуд движение уйпал ёросын но умой вӧлмемын, отын Глаз палъёс выро. Соин ик оскиськомы, милям лымшор воршудъёсмы борды итӥськозы уйпал воршудъёс но. Нош соос борды – ёрос делегациосмы но. Озьы ваньмы ӵош мыномы Гербер шулдыръяськонэ, валтӥсь сцена доры » Надежда Степанова, Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Праздниклэсь учкетсэ (концепцизэ) эскерем сяна, радъясьёс дӥськут пумысен но кенешизы. Со понна «Удмурт дэрем» студилэсь кивалтӥсьсэ Татьяна Москвинаез ӧтчазы. « Ваньмы валаськомы, Герберын ваньмы рос-прос удмурт сямья дӥсяськемын луыны кулэ шуыса. Татьяна Никитична аслэсьтыз дэмланъёссэ вераз » Надежда Степанова, Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Ваньзылы ик песянайёссылэн сандыкъёсысьтызы утчаськыны, удмурт дэремъёслэн пӧртэмлыкенызы тодматскыны уж сётӥзы. Нош воршуд азбаръёсын ӝыныез пумитасьёс вашкала дӥськутэн, нош мукет ӝыныез – туала вакытэ вурем зэмос удмурт дэремъёсын дӥсяськозы шуыса вераськизы. « Куноосты сюдэм-сектам гинэ со медаз луы, ачид но мылкыд мед басьтод, маке выльзэ мед тодод, ачид но сыӵе вашкала Гербере вуэм кадь мед потод шуыса тыршиськом » Надежда Степанова, Пичи Пурга ёрос лыдӟетъюртысь музейя но шаертодонъя ёзэтэн кивалтӥсь Тодэ вайытом, туэ Гербер Пичи Пурга ёросысь Кечур гурт вӧзын 18-тӥ инвожое ортчоз. 2021-тӥ арын элькун шулдыръяськон Вавож ёросын вал. Тегъёс: Гербер Удмуртия ПичиПурга удмуртъёс йӧскалыклулчеберет праздникъёс  